section_heading: +44 (2005. – 2009.)
paragraph_text: U travnju 2005., nedugo nakon što je Blink-182 objavio "neodređenu pauzu", Mark Hoppus i Travis Barker najavili su svoj novi projekt pod imenom +44. Ime sastava potječe od pozivnog broja za Ujedinjeno Kraljevstvo, države u kojoj su Hoppus i Barker počeli razmišljati o novom projektu. Nakon poigravanja s mnogobrojnim demosnimkama snimljenim 2005., Hoppus i Barker kupili su studio 2006., što je označilo prekretnicu za +44. Sastav je počeo raditi isključivo u novom studiju, gdje su bili u mogućnosti svirati prave bubnjeve, gitare i snimati vokalne dionice. Elektronski elementi koje je sastav prvotno trebao imati postali su minimalni, ali nisu posve nestali.